               COMISIA EUROPEANĂ
            Bruxelles, 5.11.2018
            COM(2018) 729 final
            2018/0377(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului mixt instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea Regulamentului de procedură pentru prevenirea și soluționarea litigiilor și a Codului de conduită al arbitrilor și mediatorilor

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Consiliului mixt instituit prin Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe (SADC), pe de altă parte, în legătură cu adoptarea preconizată a Regulamentului de procedură pentru prevenirea și soluționarea litigiilor și Codul de conduită al arbitrilor și mediatorilor.

               2.Contextul propunerii

               2.1.Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte

               Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) vizează

               (a)să contribuie la reducerea și eradicarea sărăciei prin instituirea unui parteneriat comercial în conformitate cu obiectivul dezvoltării durabile, cu ODM și cu Acordul de la Cotonou;

               (b)să promoveze integrarea regională, cooperarea economică și buna guvernanță, instituind și punând în aplicare un cadru regional de reglementare eficace, previzibil și transparent pentru comerțul și investițiile între părți și între statele părți la APE din SADC;

               (c)să promoveze integrarea progresivă a statelor părți la APE din SADC în economia mondială, în conformitate cu opțiunile lor politice și cu prioritățile lor de dezvoltare;

               (d)să îmbunătățească capacitatea statelor părți la APE din SADC în materie de politică comercială și de aspecte legate de comerț;

               (e)să sprijine condițiile pentru stimularea investițiilor și a inițiativelor în sectorul privat și să consolideze capacitatea de aprovizionare, competitivitatea și creșterea economică în statele părți la APE din SADC; precum și

               (f)să consolideze relațiile existente între părți, pe baza solidarității și a interesului reciproc.

               Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               2.2.Consiliul mixt

               Articolul 100 din acord instituie Consiliul mixt și prevede că acesta „monitorizează și administrează punerea în aplicare a prezentului acord”.

               Conform articolului 101 din acord, Consiliul mixt este alcătuit, pe de o parte, din membri relevanți ai Consiliului UE și din membri relevanți ai Comisiei Europene sau din reprezentanți ai acestora și, pe de altă parte, din miniștrii de resort ai statelor părți la APE din SADC sau reprezentanți ai acestora.

               Articolul 89 alineatul (1) prevede adoptarea de către Consiliul mixt a unui regulament de procedură și a unui cod de conduită conform Părții III din acord referitoare la prevenirea și soluționarea litigiilor.

               Articolul 102 din acord prevede adoptarea de către Consiliul mixt a unor decizii prin consens, precum și caracterul obligatoriu al acestora pentru părți.

               2.3.Actul avut în vedere spre adoptare de către Consiliul mixt

               În cursul primei sale reuniuni, Consiliul mixt urmează să adopte decizii în ceea ce privește adoptarea Regulamentului de procedură pentru prevenirea și soluționarea litigiilor și a Codului de conduită al arbitrilor și al mediatorilor (denumit în continuare „actul avut în vedere”).

               Scopul actului avut în vedere este de a stabili un cadru operațional pentru dispozițiile din partea III a acordului privind prevenirea și soluționarea litigiilor.

               3.Poziția care urmează să fie adoptată în numele Uniunii

               Prezenta propunere de decizie a Consiliului stabilește poziția care urmează să fie adoptată în numele Uniunii în cadrul Consiliului mixt instituit de APE UE - SADC în ceea ce privește adoptarea Regulamentului de procedură pentru prevenirea și soluționarea litigiilor și a Codului de conduită al arbitrilor și al mediatorilor.

               Părțile la acord au convenit asupra acestor proiecte de decizii și, sub rezerva procedurilor decizionale ale UE, acestea ar trebui adoptate cu ocazia primei reuniuni a Consiliului mixt, prevăzută pentru primul semestru al anului 2019.

               Substanța Regulamentului de procedură și a Codului de conduită anexate este foarte similară cu cea a altor acorduri de parteneriat economic sau a altor acorduri comerciale.

               Aceste decizii sunt esențiale pentru a se asigura că dispozițiile părții III din acord privind prevenirea și soluționarea litigiilor devin operaționale, și, prin urmare, pentru a asigura punerea în aplicare fără probleme a acordului.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumente care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Consiliul mixt este un organism instituit printr-un acord, și anume Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte.

               Actul pe care Consiliul mixt este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 102 din acord.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziilor propuse este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului preconizat se referă la politica comercială comună.

               Prin urmare, temeiul juridic material al deciziilor propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 din TFUE coroborat cu articolul 218 alineatul (9) din TFUE.

               2018/0377 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Consiliului mixt instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea Regulamentului de procedură pentru prevenirea și soluționarea litigiilor și a Codului de conduită al arbitrilor și mediatorilor

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe („SADC”), pe de altă parte, a fost semnat de Uniunea Europeană și statele sale membre la 10 iunie 2016 (denumit în continuare „acordul”). Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               (2)În temeiul articolului 102 alineatul (1) din acord, Consiliul mixt poate adopta decizii cu privire la toate aspectele reglementate de respectivul acord. Articolul 89 alineatul (1) prevede adoptarea de către Consiliul mixt a regulamentului de procedură și a unui cod de conduită conform părții III din acord referitoare la prevenirea și soluționarea litigiilor.

               (3)În cursul primei sale reuniuni, Consiliul mixt adoptă decizii cu privire la regulamentul de procedură pentru prevenirea și soluționarea litigiilor și la codul de conduită al arbitrilor și al mediatorilor.

               (4)Este indicat să se stabilească poziția care urmează să fie adoptată, în numele Uniunii, în cadrul Consiliului mixt, întrucât decizia preconizată va avea caracter obligatoriu pentru Uniune.

               (5)Adoptarea regulamentului de procedură și a unui cod de conduită este prevăzută de acord, în partea III a acestuia,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul primei reuniuni a Consiliului mixt se bazează pe proiectul de decizie a Consiliului mixt cu privire la regulamentul de procedură pentru prevenirea și soluționarea litigiilor și la codul de conduită al arbitrilor și al mediatorilor, care este atașat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

    ---documentbreak---

               COMISIA EUROPEANĂ
            Bruxelles, 5.11.2018
            COM(2018) 729 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Consiliului mixt instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea Regulamentului de procedură pentru prevenirea și soluționarea litigiilor și a Codului de conduită al arbitrilor și mediatorilor

               ANEXĂ

               DECIZIA NR. 2 A CONSILIULUI MIXT

               din...

               privind adoptarea Regulamentului de procedură pentru prevenirea și soluționarea litigiilor și a Codului de conduită al arbitrilor și al mediatorilor

               CONSILIUL MIXT,

               având în vedere Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe („SADC”), pe de altă parte, (denumit în continuare „acordul”), semnat la Kasane la 10 iunie 2016, în special articolul 89 alineatul (1) și articolele 100, 101 și 102,

               ADOPTĂ PREZENTA DECIZIE:

               1.Regulamentul de procedură pentru prevenirea și soluționarea litigiilor se stabilește în conformitate cu anexa I.

               2.Codul de conduită al arbitrilor și al mediatorilor se stabilește în conformitate cu anexa II.

               3.Prezenta decizie intră în vigoare la data adoptării.

               Adoptată la … data …

                        Pentru Consiliul mixt

                        Ministrul Comerțului din

                        Reprezentantul UE

               ANEXA I

               REGULAMENTUL DE PROCEDURĂ PENTRU PREVENIREA ȘI SOLUȚIONAREA LITIGIILOR

               Articolul I

               Definiții

               1.În PARTEA III (prevenirea și soluționarea litigiilor) din acord și în temeiul prezentului regulament de procedură:

               (a)„personal administrativ”, în legătură cu un arbitru, înseamnă persoanele aflate sub coordonarea și controlul arbitrului, altele decât asistenții;

               (b)„consilier” înseamnă o persoană angajată de o parte pentru a consilia sau asista această parte în cadrul procedurii de arbitraj;

               (c)„acord” înseamnă Acordul de parteneriat economic între Uniunea Europeană și statele părți la APE din SADC, semnat la 10 iunie 2016;

               (d)„arbitru” înseamnă un membru al comisiei de arbitraj;

               (e)„comisia de arbitraj” înseamnă o comisie instituită în temeiul articolului 80 (Instituirea comisiei de arbitraj) din acord;

               (f)„asistent” înseamnă o persoană care, în temeiul mandatului unui arbitru și sub coordonarea și controlul unui arbitru, desfășoară activități de documentare sau îl asistă pe arbitrul respectiv în activitatea sa;

               (g)„parte reclamantă” înseamnă orice parte care solicită instituirea unei comisii de arbitraj în conformitate cu articolul 80 (Instituirea comisiei de arbitraj) din acord;

               (h)„zi” înseamnă o zi calendaristică;

               (i)„parte (părți)” înseamnă părțile în litigiu;

               (j)„partea pârâtă” înseamnă partea care se presupune că a încălcat dispozițiile menționate la articolul 76 (Domeniul de aplicare) din acord și

               (k)„reprezentant al unei părți” înseamnă un angajat sau orice persoană numită de un minister sau de o agenție guvernamentală sau de orice altă entitate publică a unei părți, care reprezintă partea respectivă în cadrul unui litigiu aflat sub incidența prezentului acord.

               Articolul II

               Notificări

               1.Orice solicitare, aviz, observație scrisă sau alt document al:

               (a)comisiei de arbitraj este trimis ambelor părți în același timp;

               (b)unei părți, care este adresat comisiei de arbitraj, este transmis în copie celeilalte părți, în același timp; și

               (c)unei părți, care este adresat celeilalte părți, este transmis în copie comisiei de arbitraj, în același timp, după caz.

               2.Orice notificare menționată la alineatul (1) al prezentului articol se efectuează prin e-mail sau, după caz, prin orice alt mijloc de telecomunicație care permite înregistrarea trimiterii. În absența unor dovezi contrare, în cazul unei astfel de notificări, data primirii se consideră a fi aceeași cu data trimiterii.

               3.Toate notificările se adresează Direcției Generale Comerț din cadrul Comisiei Europene a Uniunii și, respectiv, coordonatorului statelor părți la APE din SADC, prevăzut la articolul 105 din acord.

               4.Erorile minore de redactare din orice solicitare, aviz, observație scrisă sau alt document conex procedurilor comisiei de arbitraj pot fi corectate prin trimiterea unui nou document care indică în mod clar modificările.

               5.În cazul în care ultima zi de transmitere a unui document cade într-o zi de sărbătoare legală a Comisiei Europene sau a statelor SADC APE în cauză, se consideră că documentul a fost transmis în următoarea zi lucrătoare.

               6.În funcție de natura litigiului, o copie a tuturor solicitărilor și notificărilor adresate Comitetului UE-SADC pentru comerț și dezvoltare este, de asemenea, transmisă celorlalte subcomitete relevante instituite în temeiul acordului.

               Articolul III

               Numirea arbitrilor

               1.În cazul în care, în temeiul articolului 80 din acord, un arbitru este selectat prin tragere la sorți, președintele Comitetului pentru comerț și dezvoltare informează prompt părțile cu privire la data, ora și locul de desfășurare a tragerii la sorț.

               2.Părțile pot fi prezente pe parcursul tragerii la sorț, iar aceasta se efectuează cu partea sau părțile care sunt prezente.

               3.Președintele Comitetului pentru comerț și dezvoltare notifică în scris, cu privire la desemnarea sa, orice persoană care a fost selectată să fie arbitru. Fiecare persoană confirmă ambelor părți disponibilitatea sa, în termen de cinci (5) zile de la data la care persoana în cauză a fost informată cu privire la desemnarea sa.

               4.Dacă la momentul depunerii unei cereri în conformitate cu articolul 80 alineatul (3), lista prevăzută la articolul 94 din acord nu a fost întocmită sau nu conține suficiente nume, arbitrii sunt aleși prin tragere la sorți dintre persoanele propuse în mod oficial de una dintre părți sau de ambele părți.

               Articolul IV

               Reuniune de organizare

               1.Cu excepția cazului în care convin altfel, părțile se reunesc cu comisia de arbitraj în termen de zece (10) zile de la instituirea acesteia, pentru a stabili aspectele pe care părțile sau comisia de arbitraj le consideră oportune, inclusiv:

               (a)remunerația și cheltuielile care trebuie plătite arbitrilor, în conformitate cu standardele Organizației Mondiale a Comerțului;

               (b)remunerația care trebuie plătită unui asistent/asistenților, a cărei sumă totală nu trebuie să depășească 50 % din remunerația arbitrului/arbitrilor sau

               (c)calendarul procedurii.

               2.Arbitrii și reprezentanții părților pot participa la reuniunea respectivă prin telefon sau videoconferință.

               Articolul V

               Mandat

               1.Dacă părțile nu convin altfel în termen de șapte (7) zile de la data instituirii comisiei de arbitraj, aceasta din urmă are ca mandat:

               (a)să examineze, în lumina dispozițiilor aplicabile ale acordului citate de părți, chestiunea menționată în cererea de instituire a comisiei de arbitraj;

               (b)să formuleze constatări privind conformitatea măsurii în cauză cu dispozițiile acordului menționate la articolul 76 din acesta și

               (c)să prezinte un raport în conformitate cu articolele 81 și 82 din acord.

               2.În cazul în care părțile convin cu privire la un alt mandat, ele notifică mandatul convenit comisiei de arbitraj, în termenul prevăzut la alineatul (1) al prezentului articol.

               Articolul VI

               Observații comunicate în scris

               Partea reclamantă transmite observațiile sale în scris în termen de cel mult douăzeci (20) de zile de la data instituirii comisiei de arbitraj. Partea pârâtă transmite observațiile sale în scris în termen de cel mult douăzeci (20) de zile de la data transmiterii observațiilor sale în scris către comisia de arbitraj.

               Articolul VII

               Funcționarea comisiilor de arbitraj

               1.Președintele comisiei de arbitraj prezidează toate reuniunile acesteia. Comisia de arbitraj poate delega președintelui autoritatea de a lua decizii administrative și procedurale.

               2.În absența unor dispoziții contrare prevăzute în partea III a acordului sau în prezentul Regulament de procedură, comisia de arbitraj își poate desfășura activitățile prin orice mijloace, inclusiv prin telefon, transmisii fax sau mijloace informatice.

               3.Numai arbitrii pot participa la deliberările comisiei de arbitraj, dar aceasta din urmă poate autoriza asistenții arbitrilor să fie prezenți la deliberări.

               4.Redactarea oricărei decizii și a oricărui raport rămâne responsabilitatea exclusivă a comisiei de arbitraj și nu poate fi delegată.

               5.În cazul în care survine o chestiune procedurală care nu este reglementată de partea III a acordului și de anexele la acesta, comisia de arbitraj, după consultarea părților, poate adopta o procedură corespunzătoare, compatibilă cu dispozițiile respective.

               6.În cazul în care consideră că este necesară modificarea termenelor aplicabile în cadrul procedurilor, altele decât termenele prevăzute în partea III a acordului, sau efectuarea altor ajustări procedurale sau administrative, comisia de arbitraj informează părțile, în scris și după consultarea părților, cu privire la motivele modificării sau ale ajustării și la termenul sau ajustarea necesare.

               Articolul VIII

               Înlocuirea

               1.În cazul în care un arbitru nu poate participa la procedură, se retrage sau trebuie înlocuit, se selectează un înlocuitor în conformitate cu articolul 80 alineatul (3) din acord.

               2.Atunci când o parte consideră că un arbitru nu respectă cerințele prevăzute în anexa II (Codul de conduită al arbitrilor și al mediatorilor) și, din acest motiv, ar trebui înlocuit, partea respectivă informează cealaltă parte în termen de cincisprezece (15) zile de la data la care a obținut dovezi suficiente cu privire la presupusa nerespectare de către arbitru a cerințelor din anexa II (Codul de conduită al arbitrilor și al mediatorilor).

               3.Părțile se consultă în termen de cincisprezece (15) zile de la notificarea celeilalte părți.

               4.Părțile informează arbitrul cu privire la presupusa sa neconformare și-i pot cere acestuia să ia măsuri pentru a remedia situația de neconformitate. Ele pot, de asemenea, dacă ajung la un acord, să revoce arbitrul și să selecteze un nou arbitru în conformitate cu articolul 80 din acord.

               5.În cazul în care părțile nu ajung la un acord cu privire la necesitatea de a înlocui un arbitru, altul decât președintele comisiei de arbitraj, oricare dintre părți poate solicita ca această chestiune să fie supusă atenției președintelui comisiei de arbitraj, a cărui decizie este definitivă.

               6.În cazul în care președintele comisiei de arbitraj constată că arbitrul nu respectă cerințele din anexa II (Codul de conduită al arbitrilor și al mediatorilor), noul arbitru este selectat în conformitate cu articolul 80 din acord.

               7.În cazul în care părțile nu ajung la un acord în ceea ce privește necesitatea de a înlocui președintele, oricare dintre părți poate solicita ca aspectul să fie supus atenției unuia dintre membrii rămași pe lista persoanelor, întocmită în conformitate cu articolul 94 din acord, propuse pentru a îndeplini funcția de președinte al comisiei de arbitraj. Numele acestuia/acesteia este tras la sorți de către președintele Comitetului pentru comerț și dezvoltare. Persoana selectată în acest mod decide dacă președintele respectă cerințele din anexa II (Codul de conduită al arbitrilor și al mediatorilor). Decizia nu poate fi contestată.

               În cazul în care se decide că președintele nu respectă cerințele din anexa II (Codul de conduită al arbitrilor și al mediatorilor), noul președinte este selectat în conformitate cu articolul 80 din acord.

               Articolul IX

               Audieri

               1.Pe baza calendarului stabilit în conformitate cu articolul IV alineatul (1) litera (c), după consultarea părților și a celorlalți arbitri, președintele comisiei de arbitraj notifică părților data, ora și locul audierii. Aceste informații sunt puse la dispoziția publicului de către partea pe al cărei teritoriu are loc audierea, cu excepția cazului în care audierea nu este publică.

               2.Cu excepția cazului în care părțile convin altfel, în cazul în care partea pârâtă este un stat parte la APE din SADC sau SACU, după caz, audierea are loc la Bruxelles, iar în cazul în care partea reclamantă este Uniunea Europeană, audierea are loc pe teritoriile statelor părți la APE din SADC. Dacă litigiul privește o măsură menținută de un stat parte la APE din SADC, audierea are loc pe teritoriul statului respectiv, cu excepția cazului în care statul în cauză notifică în scris comisiei de arbitraj în termen de zece (10) zile de la instituirea acesteia că ar trebui să se utilizeze un alt loc.

               3.Partea pârâtă suportă cheltuielile aferente administrării logistice a audierii, care includ, printre altele, costurile ocazionate de închirierea locului de desfășurare a audierii. Aceste costuri nu includ niciun cost pentru traducere și interpretare, nici costurile asociate și care trebuie plătite consilierilor, arbitrilor, personalului administrativ și asistentului (asistenților) acestora.

               4.Comisia de arbitraj poate convoca audieri suplimentare în cazul în care părțile convin astfel.

               5.Toți arbitrii trebuie să fie prezenți pe parcursul întregii audieri.

               6.Cu excepția cazului în care părțile convin altfel, următoarele persoane pot participa la audiere, indiferent dacă audierea este sau nu deschisă publicului:

               (a)reprezentanții unei părți;

               (b)consilieri;

               (c)asistenți și personal administrativ;

               (d)interpreți, traducători și grefieri ai comisiei de arbitraj și

               (e)experți, în conformitate cu decizia comisiei de arbitraj în temeiul articolului 90 din acord.

               7.Cu cel târziu șapte (7) zile lucrătoare înainte de data unei audieri, fiecare parte trimite comisiei de arbitraj și celeilalte părți o listă cu numele persoanelor care vor pleda sau vor face prezentări în cursul audierii în numele părții respective, precum și cu numele altor reprezentanți sau consilieri care vor lua parte la audiere.

               8.În temeiul articolului 89 alineatul (2) din acord, audierile comisiilor de arbitraj sunt deschise publicului, cu excepția cazului în care comisia de arbitraj hotărăște altfel, din proprie inițiativă sau la cererea părților.

               9.În consultare cu părțile, comisia de arbitraj se pronunță cu privire la măsurile și procedurile logistice corespunzătoare pentru a garanta o gestionare eficientă a audierilor deschise. Aceste proceduri ar putea include utilizarea transmisiilor în direct pe internet sau prin televiziune cu circuit închis.

               10.Comisia de arbitraj desfășoară audierea în modul următor, asigurându-se că partea reclamantă și partea pârâtă beneficiază de timp egal, atât în ceea ce privește pledoariile, cât și obiecțiile:

               Pledoarii

               (a)pledoaria părții reclamante;

               (b)pledoaria părții pârâte.

               Obiecții

               (a)replica părții reclamante;

               (b)obiecțiile părții pârâte.

               11.Comisia de arbitraj poate adresa întrebări directe oricărei părți, în orice moment al audierii.

               12.Comisia de arbitraj ia măsurile necesare pentru ca un proces-verbal al ședinței de audiere să fie întocmit și transmis părților într-un termen rezonabil de la data audierii. Părțile pot face observații referitoare la procesul-verbal, iar comisia de arbitraj poate lua în considerare aceste observații.

               13.În termen de zece (10) zile de la data audierii, fiecare parte poate trimite o observație scrisă suplimentară cu privire la orice aspect abordat în cadrul audierii.

               Articolul X

               Întrebările scrise

               1.Comisia de arbitraj poate, în orice moment al procedurii, să adreseze întrebări scrise uneia sau ambelor părți. Orice întrebare adresată unei părți se transmite în copie celeilalte părți.

               2.Fiecare parte transmite celeilalte părți o copie a răspunsurilor sale la întrebările adresate de comisia de arbitraj. Cealaltă parte are posibilitatea de a prezenta observații în scris cu privire la răspunsurile părții în termen de șapte (7) zile de la transmiterea copiei respective.

               Articolul XI

               Confidențialitate

               1.Fiecare parte și comisia de arbitraj tratează informațiile transmise de cealaltă parte comisiei de arbitraj ca fiind confidențiale, dacă partea respectivă le-a desemnat ca fiind confidențiale. Atunci când o parte prezintă comisiei de arbitraj o observație scrisă care conține informații confidențiale, aceasta furnizează, de asemenea, în termen de cincisprezece (15) zile, o observație fără informații confidențiale și care poate fi făcută publică.

               2.Nicio dispoziție a prezentului Regulament de procedură nu împiedică o parte să își facă publice propriile opinii în măsura în care, atunci când face trimiteri la informațiile comunicate de cealaltă parte, nu dezvăluie nicio informație desemnată de cealaltă parte drept confidențială.

               3.Comisia de arbitraj se reunește în sesiuni închise publicului, atunci când comunicările și pledoariile uneia dintre părți conțin informații comerciale confidențiale. Părțile păstrează caracterul confidențial al audierilor comisiei de arbitraj, în cazul în care reuniunile se desfășoară în sesiuni închise publicului.

               Articolul XII

               Contacte ex parte

               1.Comisia de arbitraj nu se întâlnește și nu comunică cu o parte în absența celeilalte părți.

               2.Un arbitru nu discută un aspect al obiectului procedurii cu o parte sau ambele părți în absența celorlalți arbitri.

               Articolul XIII

               Observații amicus curiae

               1.Cu excepția cazului în care părțile convin altfel, în termen de cinci (5) zile de la data instituirii comisiei de arbitraj, aceasta poate primi comunicări scrise nesolicitate din partea unei persoanei fizice a unei părți sau a unei persoane juridice stabilite pe teritoriul unei părți, independente de guvernele părților, cu condiția ca acestea:

               (a)să fie primite de către comisia de arbitraj în termen de zece (10) zile de la data instituirii comisiei de arbitraj;

               (b)să fie direct relevante pentru un aspect de fapt sau de drept aflat în atenția comisiei de arbitraj;

               (c)să conțină o descriere a persoanei care transmite observația, inclusiv, în cazul unei persoane fizice, naționalitatea, iar în cazul unei persoane juridice, locul de stabilire, natura activităților sale, statutul juridic, obiectivele sale generale și sursa sa de finanțare;

               (d)să precizeze natura interesului pe care persoana respectivă îl are în legătură cu procedurile comisiei de arbitraj și

               (e)să fie redactate în limbile alese de părți, în conformitate cu articolul XV alineatele (1) și (2) din prezentul regulament de procedură.

               2.Comunicările se transmit părților pentru a face observații. În termen de zece (10) zile de la transmitere, părțile pot prezenta observații comisiei de arbitraj.

               3.Comisia de arbitraj enumeră, în raportul său, toate comunicările primite în conformitate cu articolul XIII alineatul (1) al prezentului articol. Comisia de arbitraj nu este obligată să abordeze, în raportul său, argumentele prezentate în comunicările respective, însă, în cazul în care o face, ea ține seama, de asemenea, de eventualele observații formulate de părți în temeiul alineatului (2) al prezentului articol.

               Articolul XIV

               Situații de urgență

               În cazurile urgente menționate în partea III din acord, comisia de arbitraj, după consultarea părților, ajustează, după caz, termenele menționate în prezentul regulament de procedură. Comisia de arbitraj notifică aceste ajustări părților.

               Articolul XV

               Traducere și interpretare

               1.În cadrul consultărilor menționate la articolul 77 din acord și cel târziu până la reuniunea menționată la articolul IV alineatul (1) din prezentul regulament de procedură, părțile depun eforturi pentru a ajunge la un acord în privința unei limbi comune de lucru care să fie utilizată în cadrul procedurii înaintea comisiei de arbitraj.

               2.În cazul în care părțile nu reușesc să ajungă la un acord în privința unei limbi comune de lucru, se aplică regulile prevăzute la articolul 91 alineatul (2) din acord.

               3.Partea pârâtă ia măsurile necesare pentru a asigura interpretarea expunerilor orale în limbile alese de părți.

               4.Rapoartele comisiei de arbitraj și deciziile se comunică în limba (limbile) aleasă (alese) de părți. În cazul în care părțile nu au convenit asupra unei limbi de lucru comune, raportul intermediar și cel final al comisiei de arbitraj se redactează în una din limbile de lucru ale OMC.

               5.Oricare dintre părți poate prezenta observații cu privire la exactitatea oricărei versiuni traduse a unui document elaborat în conformitate cu prezentul Regulament de procedură.

               6.Fiecare parte suportă costurile aferente traducerii comunicărilor sale scrise. Costurile aferente traducerii unei hotărâri sunt suportate în mod egal de către părți.

               Articolul XVI

               Alte proceduri

               Termenele prevăzute în prezentul regulament de procedură se ajustează pentru a corespunde termenelor speciale prevăzute pentru adoptarea unui raport sau a unei decizii de către comisia de arbitraj în cadrul procedurilor prevăzute la articolele 84, 85, 86 și 87 din acord.

               ****

               ANEXA II

               CODUL DE CONDUITĂ AL ARBITRILOR ȘI AL MEDIATORILOR

               Articolul I

               Definiții

               1.În prezentul cod de conduită:

               (a)„personal administrativ”, în legătură cu un arbitru, înseamnă persoanele aflate sub coordonarea și controlul arbitrului, altele decât asistenții;

               (b)„asistent”: înseamnă o persoană care, în temeiul mandatului unui arbitru și aflată sub coordonarea și controlul arbitrului, desfășoară activități de documentare sau îl asistă pe arbitru în activitatea acestuia;

               (c)„candidat” înseamnă o persoană al cărei nume se află pe lista arbitrilor menționată la articolul 94 din prezentul acord și care este luată în considerare pentru selectarea ca arbitru, în conformitate cu articolul 80 din prezentul acord;

               (d)„mediator” înseamnă o persoană care a fost selectată ca mediator în conformitate cu articolul 78 din acord;

               (e)„membru” sau „arbitru” înseamnă un membru al unei comisii de arbitraj instituite în temeiul articolului 80 din acord.

               Articolul II

               Principii de guvernare

               1.Pentru a menține integritatea și imparțialitatea mecanismului de soluționare a litigiilor, fiecare candidat și arbitru:

               (a)se familiarizează cu prezentul Cod de conduită;

               (b)este independent și imparțial;

               (c)evită orice conflicte de interese directe sau indirecte;

               (d)evită orice încălcare și orice aparență de încălcare a deontologiei sau de lipsă de imparțialitate;

               (e)respectă standarde înalte de conduită; și

               (f)nu este influențat de interes personal, presiuni externe, considerente politice, proteste publice, loialitate față de o parte și teama de critici.

               2.Un arbitru nu poate, în mod direct sau indirect, să își asume o obligație sau să accepte beneficii care ar afecta sau ar părea că afectează îndeplinirea în mod corespunzător a atribuțiilor sale.

               3.Un arbitru nu își folosește poziția în comisia de arbitraj pentru a servi interese personale sau private. Un arbitru evită acțiunile care pot crea impresia că alte persoane se află într-o poziție specială pentru a-l/a o influența.

               4.Un arbitru nu permite ca judecata sau comportamentul său să fie influențate de relații sau responsabilități financiare, de afaceri, profesionale, personale sau sociale anterioare sau actuale.

               5.Un arbitru evită să intre în orice relație sau să dobândească orice interes financiar susceptibil de a-i afecta imparțialitatea sau care ar putea crea, în mod rezonabil, o aparență de încălcare a deontologiei sau de favorizare a unei părți.

               6.Un arbitru își exercită funcțiile fără să accepte sau să ceară instrucțiuni din partea vreunui guvern, vreunei organizații internaționale, guvernamentale sau neguvernamentale sau din partea vreunei surse private și nu trebuie să fi intervenit în nicio etapă anterioară a litigiului care i-a fost atribuit.

               Articolul III

               Obligații de comunicare a informațiilor

               1.Înainte de acceptarea numirii sale ca arbitru în temeiul articolului 80 din acord, un candidat căruia i s-a solicitat să participe ca arbitru declară orice interese, relații sau aspecte care i-ar putea afecta independența sau imparțialitatea sau care ar putea da naștere, în mod rezonabil, la o aparență de încălcare a deontologiei sau de lipsă de imparțialitate în cursul procedurii.

               2.În acest scop, un candidat depune toate eforturile rezonabile pentru a se informa în legătură cu existența unor astfel de interese, relații și aspecte, inclusiv interese financiare, interese profesionale sau interese legate de locul de muncă sau de familie.

               3.Obligația de comunicare a informațiilor în temeiul alineatului (1) al prezentului articol reprezintă o obligație permanentă, care impune arbitrului comunicarea oricăror astfel de interese, relații sau aspecte care ar putea interveni în orice stadiu al procedurii.

               4.Un candidat sau un arbitru comunică Comitetului pentru comerț și dezvoltare, în vederea examinării de către părți, orice aspecte privind încălcări reale sau potențiale ale prezentului Cod de conduită de îndată ce ia cunoștință de acestea.

               Articolul IV

               Atribuțiile arbitrilor

               1.După acceptarea numirii sale, un arbitru este disponibil să își îndeplinească atribuțiile și le va îndeplini cu atenție și promptitudine pe durata procedurilor, în mod onest și cu profesionalism.

               2.În cadrul procedurii, un arbitru analizează doar aspectele care sunt necesare în vederea adoptării unei decizii și nu poate delega această funcție niciunei alte persoane.

               3.Un arbitru ia toate măsurile necesare pentru a se asigura că asistenții și personalul administrativ cunosc și respectă obligațiile arbitrilor ce le revin în temeiul articolelor II, III, IV și VI din prezentul Cod de conduită.

               Articolul V

               Obligațiile foștilor arbitri

               1.Orice fost arbitru evită acțiunile care ar putea crea impresia că a favorizat una dintre părți în îndeplinirea atribuțiilor lor sau că ar fi obținut vreun beneficiu în urma deciziei comisiei de arbitraj.

               2.Orice fost arbitru se conformează obligațiilor prevăzute la articolul VI din prezentul Cod de conduită.

               Articolul VI

               Confidențialitate

               1.Un arbitru nu comunică, în niciun moment, informații care nu sunt destinate publicului referitoare la proceduri sau de care a luat cunoștință în cadrul procedurii pentru care a fost desemnat. Un arbitru nu comunică sau nu utilizează, în niciun caz, astfel de informații pentru a dobândi avantaje personale, pentru a favoriza alte persoane sau pentru a afecta interesele altora.

               2.Un arbitru nu comunică o decizie a comisiei de arbitraj sau părți ale acesteia înainte de publicarea ei în conformitate cu partea III din acord.

               3.Un arbitru nu dezvăluie niciodată conținutul deliberărilor unei comisii de arbitraj sau opiniile vreunui arbitru și nici nu face nicio declarație cu privire la procedura pentru care a fost desemnat sau cu privire la aspectele care fac obiectul litigiului în cadrul procedurii.

               Articolul VII

               Cheltuieli

               Fiecare arbitru păstrează o evidență și întocmește un raport final cu privire la timpul dedicat procedurii și la cheltuielile sale, precum și cu privire la timpul și cheltuielile asistentului și personalului său administrativ.

               Articolul VIII

               Mediatori

               Prezentul cod de conduită se aplică mediatorilor, mutatis mutandis.

               ****


               COMISIA EUROPEANĂ
            Bruxelles, 30.11.2018
            COM(2018) 901 final
            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Instrumentului de flexibilitate pentru finanțarea măsurilor bugetare imediate în scopul de a aborda provocările actuale în materie de migrație, fluxuri de refugiați și amenințări la adresa securității

               EXPUNERE DE MOTIVE

               Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  1
                permite mobilizarea Instrumentului de flexibilitate în vederea finanțării unor cheltuieli identificate precis, care nu au putut fi finanțate în limitele plafoanelor disponibile pentru una sau mai multe rubrici ale cadrului financiar multianual.

               În conformitate cu articolul 11 din Regulamentul nr. 1311/2013 al Consiliului și cu punctul 12 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  2
               , după ce a examinat toate posibilitățile de realocare a creditelor și după ce a epuizat marjele nealocate de la rubrica de cheltuieli Securitate și cetățenie (rubrica 3), Comisia propune mobilizarea Instrumentului de flexibilitate în 2019. Suma anuală disponibilă în 2019 este de 600 de milioane EUR (la prețurile din 2011), care corespunde sumei de 703 milioane EUR în prețuri curente. În plus, sunt disponibile 520 de milioane EUR din creditele neutilizate aferente exercițiului 2018.

               Această mobilizare vizează o sumă care depășește cu 985,6 milioane EUR plafonul de la rubrica 3 a cadrului financiar multianual și are drept scop finanțarea sprijinului pentru măsuri de gestionare a crizei privind migrația, refugiații și securitatea. Împreună cu proiectul inițial de buget pentru 2019, Comisia a prezentat o propunere de mobilizare a Instrumentului de flexibilitate
                  3
                în același scop. Această primă mobilizare, care includea și suma de 38,1 milioane EUR ce urma să fie mobilizată în plus față de plafonul de la rubrica 1b pentru a se oferi finanțare pentru prelungirea Programului de sprijin pentru reforme structurale, a fost abrogată printr-o a doua propunere
                  4
               , care a însoțit scrisoarea rectificativă 1/2019
                  5
               , adoptată de către Comisie la data de 16 octombrie 2018.

               Întrucât nu s-a ajuns la un acord în cadrul comitetului de conciliere cu privire la bugetul 2019 în perioada de douăzeci și una de zile prevăzută la articolul 314 alineatul (6) din Tratatul privind funcționarea Uniunii Europene (TFUE), perioadă care s-a încheiat la 19 noiembrie 2018, Comisia prezintă astăzi un al doilea proiect de buget pentru 2019
                  6
               , în conformitate cu articolul 314 alineatul (8) din TFUE. Prezenta propunere de mobilizare a Instrumentului de flexibilitate însoțește acest al doilea PB și abrogă și înlocuiește cea de a doua propunere prezentată la 16 octombrie 2018.

               Creditele de plată orientative aferente mobilizării propuse a Instrumentului de flexibilitate au fost calculate pe baza normelor aplicabile prefinanțării, verificării și închiderii conturilor aferente prefinanțării și plăților finale pentru diversele tipuri de acțiuni care trebuie finanțate și sunt prezentate în tabelul de mai jos:

               (în milioane EUR, în prețuri curente)

                        Anul

                        Credite de plată aferente mobilizării Instrumentului de flexibilitate în 2019

                        2019

                        496,7

                        2020

                        198,8

                        2021

                        118,5

                        2022

                        119,3

                        2023

                        52,3

                        Total

                        985,6

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Instrumentului de flexibilitate pentru finanțarea măsurilor bugetare imediate în scopul de a aborda provocările actuale în materie de migrație, fluxuri de refugiați și amenințări la adresa securității

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  7
               , în special punctul 12,

               având în vedere propunerea Comisiei Europene,

               întrucât:

               (1)Instrumentul de flexibilitate este destinat să permită finanțarea unor cheltuieli identificate precis, care nu au putut fi finanțate în limitele plafoanelor disponibile pentru una sau mai multe alte rubrici.

               (2)Plafonul pentru suma anuală disponibilă pentru Instrumentul de flexibilitate este de 600 000 000 EUR (la prețurile din 2011), astfel cum se prevede la articolul 11 din Regulamentul (UE, Euratom) nr. 1311/2013 al Consiliului
                  8
               , majorat, dacă este cazul, cu sumele anulate puse la dispoziție în conformitate cu alineatul (1) al doilea paragraf de la articolul respectiv.

               (3)Pentru a aborda provocările actuale privind migrația, fluxurile de refugiați și amenințările la adresa securității, este necesar să se mobilizeze urgent sume suplimentare importante în vederea finanțării acestor măsuri.

               (4)După examinarea tuturor posibilităților de realocare a creditelor în cadrul plafoanelor de cheltuieli de la rubrica 3 (Securitate și cetățenie), reiese că este necesar să se mobilizeze Instrumentul de flexibilitate pentru a suplimenta finanțarea disponibilă din bugetul general al Uniunii pentru exercițiul financiar 2019 peste plafonul rubricii 3 cu suma de 985 629 138 EUR pentru a finanța măsuri în domeniul migrației, al refugiaților și al securității.

               (5)Pe baza profilului de plată preconizat, creditele de plată aferente mobilizării Instrumentului de flexibilitate ar trebui să fie distribuite pe mai multe exerciții financiare.

               (6)Pentru a permite utilizarea rapidă a fondurilor, prezenta decizie ar trebui să se aplice de la începutul exercițiului financiar 2019,

               ADOPTĂ PREZENTA DECIZIE:

               Articolul 1

               (1)În cadrul bugetului general al Uniunii pentru exercițiul financiar 2019, se mobilizează Instrumentul de flexibilitate pentru a se aloca suma de 985 629 138 de milioane EUR cu titlu de credite de angajament la rubrica 3 (Securitate și cetățenie).

               Suma menționată la primul paragraf este utilizată pentru a finanța măsuri menite să abordeze provocările actuale privind migrația, fluxurile de refugiați și amenințările la adresa securității.

               (2)Pe baza profilului de plată preconizat, creditele de plată aferente mobilizării Instrumentului de flexibilitate sunt estimate după cum urmează:

               (a)496 697 300 EUR în 2019;

               (b)198 761 656 EUR în 2020;

               (c)118 520 503 EUR în 2021;

               (d)119 297 639 EUR în 2022;

               (e)52 352 040 EUR în 2023.

               Cuantumurile specifice ale creditelor de plată pentru fiecare exercițiu financiar se autorizează în conformitate cu procedura bugetară anuală.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene.

               Prezenta decizie se aplică de la 1 ianuarie 2019.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                     (1)

                        JO L 347, 20.12.2013, p. 884.

                     (2)

                        JO C 373, 20.12.2013, p. 1.

                     (3)

                        COM(2018) 280, 23.5.2018.

                     (4)

                        COM(2018) 708, 16.10.2018.

                     (5)

                        COM(2018) 709, 16.10.2018.

                     (6)

                        COM(2018) 900, 30.11.2018.

                     (7)

                        JO C 373, 20.12.2013, p. 1.

                     (8)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


               COMISIA EUROPEANĂ
            Bruxelles, 12.6.2018
            COM(2018) 454 final
            2018/0240(NLE)
            Propunere de
            DECIZIE A CONSILIULUI
            privind semnarea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Pe baza directivelor de negociere relevante
                  1
               , Comisia a purtat negocieri cu delegații din Canada, Republica Populară Chineză, Regatul Danemarcei în ceea ce privește Insulele Feroe și Groenlanda, Islanda, Japonia, Republica Coreea, Regatul Norvegiei, Federația Rusă și Statele Unite ale Americii în scopul încheierii unui Acord obligatoriu pentru prevenirea pescuitului nereglementat în marea liberă din zona centrală a Oceanului Arctic („acordul”).

               Acordul va preveni pescuitul comercial nereglementat în porțiunea de mare liberă din zona centrală a Oceanului Arctic, care are o suprafață de aproximativ 2,8 milioane de kilometri pătrați. Potrivit datelor existente, pescuitul comercial nu a fost niciodată practicat în această zonă și nici nu este probabil ca acesta să aibă loc în viitorul apropiat. Totuși, date fiind condițiile în schimbare din Oceanul Arctic, guvernele vizate au elaborat acest acord în conformitate cu abordarea precaută privind gestionarea pescuitului.

               Acordul va stabili și va administra un Program comun de cercetare științifică și monitorizare, destinat îmbunătățirii înțelegerii ecosistemului (ecosistemelor) din această zonă și, în special, stabilirii existenței potențiale a unor stocuri de pește în această zonă, care ar putea fi exploatate în mod durabil. Acordul prevede posibilitatea instituirii, în această zonă, în viitor, a uneia sau a mai multor organizații regionale ori mecanisme suplimentare de gestionare a pescuitului.

               •Coerența cu dispozițiile existente în domeniul de politică

               În Concluziile sale din 2009 referitoare la politica UE privind regiunea arctică
                  2
               , Consiliul și-a exprimat disponibilitatea de a analiza o propunere de instituire a unui cadru de reglementare pentru porțiunea din marea liberă care încă nu este acoperită de un sistem internațional de conservare, prin extinderea mandatului organizațiilor regionale relevante de gestionare a pescuitului, sau orice altă propunere în acest sens, convenită de părțile relevante. De asemenea, Consiliul a notat faptul că, până la instituirea unui astfel de cadru, acesta favoriza o interdicție temporară a unor noi activități de pescuit în apele respective.

               În concluziile sale din 2012 referitoare la Comunicarea Comisiei privind „Dimensiunea externă a politicii comune în domeniul pescuitului”
                  3
               , Consiliul a subliniat, printre altele, nevoia de inițiative de gestionare în comun în cazul în care stocurile sunt partajate cu țări terțe, pentru a asigura condiții de concurență echitabile, și a reafirmat rolul fundamental al organizațiilor regionale de gestionare a pescuitului în gestionarea durabilă a resurselor piscicole la nivel internațional.

               Odată intrat în vigoare, acordul va elimina această lacună de reglementare importantă din cadrul internațional actual de guvernanță a oceanelor.

               •Coerența cu alte politici ale Uniunii

               Propunerea este consecventă cu Politica comună în domeniul pescuitului a Uniunii Europene și cu guvernanța internațională a oceanelor, inclusiv cu politica UE privind regiunea arctică.

               2.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultări cu părțile interesate

               La data de 31 martie 2016, Consiliul a adoptat directivele de negociere care au autorizat Comisia să deschidă negocierile în numele Uniunii Europene, privind un acord internațional pentru prevenirea pescuitului nereglementat în marea liberă din zona centrală a Oceanului Arctic. Statele membre au fost informate, în cadrul reuniunilor, cu privire la progresele înregistrate în cadrul negocierilor.

               •Obținerea și utilizarea expertizei

                  Comisia s-a bazat pe expertiza statelor membre în ceea ce privește preparativele pentru negocieri și în cursul fiecărei runde de negocieri. De asemenea, un expert juridic extern a făcut parte din delegația UE în cadrul ultimelor două runde de negocieri.

               3.IMPLICAȚII BUGETARE

               Propunerea nu generează costuri suplimentare pentru bugetul UE. -

               2018/0240 (NLE)

               Propunere de

               DECIZIE A CONSILIULUI

               privind semnarea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (5),

               având în vedere propunerea Comisiei Europene,

               întrucât:

               (1)Uniunea are competența exclusivă de a adopta măsuri de conservare a resurselor biologice marine și de a încheia acorduri cu țări terțe și cu organizații internaționale.

               (2)În temeiul Deciziei 98/392/CE a Consiliului
                  4
                și al Deciziei 98/414/CE a Consiliului
                  5
               , Uniunea este parte contractantă la Convenția Națiunilor Unite asupra dreptului mării din 10 decembrie 1982 („convenția”) și la Acordul privind punerea în aplicare a dispozițiilor Convenției Organizației Națiunilor Unite privind dreptul mării din 10 decembrie 1982 în ceea ce privește conservarea și gestionarea populațiilor transzonale de pești și a stocurilor de pești mari migratori („Acordul privind stocurile de pește”). Atât convenția, cât și Acordul privind stocurile de pește impun obligă statele să coopereze în ceea ce privește conservarea și gestionarea resurselor marine vii. Acordul pentru prevenirea pescuitului nereglementat în marea liberă din zona centrală a Oceanului Arctic („acordul”) îndeplinește această obligație,

               (3)Regulamentul (UE) nr. 1380/2013 al Parlamentului European și al Consiliului
                  6
                prevede faptul că Uniunea își dezvoltă relațiile externe în domeniul pescuitului în conformitate cu obligațiile sale internaționale și cu obiectivele sale generale, precum și cu obiectivele și principiile prevăzute la articolele 2 și 3 din regulamentul menționat, pentru a asigura exploatarea, gestionarea și conservarea durabile a resurselor biologice marine și a mediului marin. Acordul este consecvent cu aceste obiective.

               (4)La data de 31 martie 2016, Consiliul
                  7
                a autorizat Comisia Europeană să negocieze în numele Uniunii Europene un acord internațional pentru prevenirea pescuitului nereglementat în marea liberă din zona centrală a Oceanului Arctic. Negocierile s-au încheiat cu succes la data de 30 noiembrie 2017.

               (5)Semnarea acordului va permite promovarea consecvenței în cadrul abordării Uniunii cu privire la conservarea în toate oceanele, precum și consolidarea angajamentului acesteia cu privire la conservarea pe termen lung și utilizarea durabilă a resurselor biologice marine la nivel global.

               (6)Prin urmare, acordul ar trebui semnat în numele Uniunii, în așteptarea încheierii sale

               ADOPTĂ PREZENTA DECIZIE:

               Articolul 1

               Prin prezenta decizie se autorizează semnarea, în numele Uniunii, a Acordului pentru prevenirea pescuitului nereglementat în marea liberă din zona centrală a Oceanului Arctic („acordul”), sub rezerva încheierii acestuia.

               Textul acordului este atașat în anexa la prezenta decizie.

               Articolul 2

               Secretariatul General al Consiliului stabilește instrumentul prin care se acordă puteri depline pentru semnarea acordului, sub rezerva încheierii acestuia, persoanei (persoanelor) indicate de către negociatorii acordului.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        Adoptate de Consiliu la 31.3.2016.

                     (2)

                        Doc. 16857/09 + CORI

                     (3)

                        Doc. 7087/12 REV 1 ADD 1 COR 1

                     (4)

                        Decizia 98/392/CE a Consiliului din 23 martie 1998 privind încheierea de către Comunitatea Europeană a Convenției Organizației Națiunilor Unite din 10 decembrie 1982 privind dreptul mării și a Acordului din 28 iulie 1994 privind punerea în aplicare a părții XI din aceasta (JO L 179, 23.6.1998, p. 1).

                     (5)

                        Decizia 98/414/CE a Consiliului din 8 iunie 1998 privind ratificarea de către Comunitatea Europeană a Acordului pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori (JO L 189, 3.7.1998, p. 14).

                     (6)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (7)

                        Adoptat de Consiliu la 31.3.2016, prin documentul nr. ST 7411 2016 ADD 1.

    ---documentbreak---

               COMISIA EUROPEANĂ
            Bruxelles,12.6.2018
            COM(2018) 454 final
            ANEXĂ
            la
            Propunerea de Decizie a Consiliului
            privind semnarea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic

               ANEXĂ

               ACORD DE PREVENIRE A PESCUITULUI NEREGLEMENTAT ÎN MAREA LIBERĂ

               DIN ZONA CENTRALĂ A OCEANULUI ARCTIC

               Părțile la prezentul acord,

               recunoscând că, până recent, gheața acoperea, în general, porțiunea de mare liberă din zona centrală a Oceanului Arctic pe tot parcursul anului, fapt care nu permitea pescuitul în apele respective, dar că acoperirea cu gheață din zona menționată s-a redus în ultimii ani;

               recunoscând că, deși au fost relativ neatinse de activitățile umane, ecosistemele din zona centrală a Oceanului Arctic se modifică din cauza schimbărilor climatice și a altor fenomene, precum și că efectele acestor schimbări nu sunt bine înțelese;

               recunoscând rolul esențial deținut de pescuitul și ecosistemele marine sănătoase și durabile pentru alimentație și nutriție;

               recunoscând responsabilitățile speciale și interesele speciale ale statelor de coastă din zona centrală a Oceanului Arctic în ceea ce privește conservarea și gestionarea durabilă a stocurilor de pește din zona centrală a Oceanului Arctic;

               luând act, în această privință, de inițiativa statelor de coastă din zona centrală a Oceanului Arctic, astfel cum este reflectată în Declarația privind prevenirea pescuitului nereglementat în marea liberă din zona centrală a Oceanului Arctic, semnată la 16 iulie 2015;

               reamintind principiile și dispozițiile tratatelor și ale altor instrumente internaționale referitoare la pescuitul marin care deja se aplică porțiunilor de mare liberă din zona centrală a Oceanului Arctic, inclusiv cele prevăzute în:

               Convenția Națiunilor Unite asupra dreptului mării din 10 decembrie 1982 („convenția”);

               Acordul de punere în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 referitoare la conservarea și gestionarea populațiilor transzonale și a stocurilor de pești mari migratori din 4 august 1995 (denumit în continuare „acordul din 1995”) și

               codul de conduită din 1995 pentru un pescuit responsabil și alte instrumente relevante adoptate de Organizația pentru Alimentație și Agricultură a Organizației Națiunilor Unite;

               subliniind importanța asigurării cooperării și coordonării între părți și Comisia pentru pescuitul în Atlanticul de Nord-Est, care are competență în ceea ce privește adoptarea măsurilor de conservare și gestionare într-o porțiune de mare liberă din zona centrală a Oceanului Arctic și a altor mecanisme relevante de gestionare a pescuitului, care sunt stabilite și administrate conform dreptului internațional, precum și cu organisme și programe internaționale relevante;

               considerând că pescuitul comercial este puțin probabil să devină viabil în porțiunea de mare liberă din zona centrală a Oceanului Arctic în viitorul apropiat și că, prin urmare, este prematur în situația actuală să se înființeze orice organizații regionale sau subregionale suplimentare de gestionare a pescuitului, sau să se încheie noi acorduri pentru porțiunea de mare liberă din zona centrală a Oceanului Arctic;

               dorind, în concordanță cu abordarea precauționară, să prevină demararea unor activități de pescuit nereglementat în porțiunea de mare liberă din zona centrală a Oceanului Arctic, supunând unei verificări periodice nevoia unor măsuri suplimentare de conservare și gestionare;

               reamintind Declarația Organizației Națiunilor Unite din 2007 privind drepturile populațiilor indigene,

               recunoscând interesele locuitorilor din regiunea arctică, inclusiv ale populațiilor indigene din regiunea arctică, în ceea ce privește conservarea pe termen lung și exploatarea durabilă a resurselor marine vii și sănătatea ecosistemelor marine din Oceanul Arctic și subliniind importanța implicării acestora și a comunităților lor și

               dorind să promoveze utilizarea cunoștințelor științifice și a cunoștințelor indigene și locale privind resursele marine vii din Oceanul Arctic și ecosistemele în care acestea există, ca bază pentru conservarea și gestionarea pescuitului în porțiunea de mare liberă din zona centrală a Oceanului Arctic,

               convin după cum urmează:

               Articolul 1

               Utilizarea termenilor

               În sensul prezentului acord:

               (a)
                     „zona vizată de acord” înseamnă porțiunea de mare liberă din zona centrală a Oceanului Arctic care este înconjurată de apele în care Canada, Regatul Danemarcei pentru Groenlanda, Regatul Norvegiei, Federația Rusă și Statele Unite ale Americii își exercită jurisdicția în domeniul pescuitului;

               (b)
                     „pește” înseamnă speciile de pești, moluște și crustacee, cu excepția celor care aparțin speciilor sedentare, astfel cum sunt definite la articolul 77 din convenție;

               (c)
                     „pescuit” înseamnă căutarea, atragerea, localizarea, capturarea, prinderea sau recoltarea de pește sau orice activitate care poate duce, în mod rezonabil, la atragerea, localizarea, capturarea, prinderea sau recoltarea de pește;

               (d)
                     „pescuit comercial” înseamnă pescuitul în scopuri comerciale;

               (e)
                     „pescuit experimental” înseamnă pescuitul în scopul evaluării sustenabilității și a fezabilității viitorului pescuit comercial prin contribuirea la datele științifice referitoare la acest tip de pescuit;

               (f)
                     „navă” înseamnă orice navă utilizată, echipată, sau prevăzută pentru a fi utilizată pentru pescuit.

               Articolul 2

               Obiectivul prezentului acord

               Prezentul acord vizează prevenirea pescuitului nereglementat în porțiunea de mare liberă din zona centrală a Oceanului Arctic prin aplicarea unor măsuri de precauție în materie de conservare și gestionare, în cadrul unei strategii pe termen lung de protejare a ecosistemelor marine sănătoase și de asigurare a conservării și a exploatării durabile a stocurilor de pește.

               Articolul 3

               Măsuri intermediare de conservare și gestionare privind pescuitul

               1.
                     Fiecare parte autorizează navele care au dreptul să arboreze pavilionul acesteia să desfășoare activități de pescuit comercial în zona vizată de acord numai în conformitate cu:

               (a)
                     măsurile de conservare și gestionare pentru gestionarea durabilă a stocurilor de pește adoptate de una sau mai multe organizații regionale sau subregionale ori mecanisme de gestionare a pescuitului, care sunt sau pot fi instituite și sunt administrate în conformitate cu dreptul internațional în scopul gestionării acestor activități de pescuit conform standardelor internaționale recunoscute; sau

               (b)
                     măsurile provizorii de conservare și gestionare care pot fi instituite de părți în temeiul articolului 5 alineatul (1) litera (c) punctul (ii).

               2.
                     Părțile sunt încurajate să efectueze studii științifice în cadrul Programului comun de cercetare științifică și monitorizare, instituit în temeiul articolului 4, precum și al programelor științifice naționale respective.

               3.
                     O parte poate autoriza navele care au dreptul să arboreze pavilionul acesteia să desfășoare activități de pescuit experimental în zona vizată de acord numai în conformitate cu măsurile de conservare și gestionare stabilite de părți pe baza articolului 5 alineatul (1) litera (d).

               4.
                     Părțile garantează că activitățile proprii de cercetare științifică care implică capturarea de pește în zona vizată de acord nu subminează prevenirea pescuitului comercial și a celui experimental nereglementat și protecția ecosistemelor marine sănătoase.  Părțile sunt încurajate să se informeze reciproc cu privire la propriile planuri de autorizare a unor astfel de activități de cercetare științifică.

               5.
                     Părțile garantează conformitatea cu măsurile provizorii stabilite la prezentul articol și cu orice măsuri provizorii suplimentare sau diferite pe care acestea le pot stabili în temeiul articolului 5 alineatul (1) litera (c).

               6.
                     În concordanță cu articolul 7 din Acordul din 1995, statele de coastă și celelalte părți cooperează în vederea asigurării compatibilității măsurilor de conservare și gestionare privind stocurile de pește din sectoare aflate atât în jurisdicția națională din zona centrală a Oceanului Arctic, cât și în afara acesteia, vizând a asigura conservarea și gestionarea stocurilor respective în integralitatea lor.

               7.
                     În afară de dispozițiile prevăzute la alineatul (4) de mai sus, nicio dispoziție din prezentul acord nu se interpretează în sensul restricționării drepturilor părților legate de cercetarea științifică marină, astfel cum sunt enunțate în convenție.

               Articolul 4

               Program comun de cercetare științifică și monitorizare

               1.
                     Părțile facilitează cooperarea la nivelul activităților științifice în scopul extinderii cunoștințelor referitoare la resursele marine vii din zona centrală a Oceanului Arctic și la ecosistemele în care acestea se găsesc.

               2.
                     Părțile convin să instituie, în termen de doi ani de la intrarea în vigoare a prezentului acord, un Program comun de cercetare științifică și monitorizare în scopul îmbunătățirii înțelegerii ecosistemelor din zona vizată de acord și, în special, pentru a stabili dacă, în zona vizată de acord, ar fi posibil să existe, în prezent sau în viitor, stocuri de pește care să poată fi exploatate în mod durabil, precum și pentru a evalua impacturile posibile ale unui astfel de pescuit asupra ecosistemelor din zona vizată de acord.

               3.
                     Părțile emit orientări privind elaborarea, coordonarea și punerea în aplicare a Programului comun de cercetare științifică și monitorizare.

               4.
                     Părțile garantează că Programul comun de cercetare științifică și monitorizare ține seama de activitatea organizațiilor, organismelor și programelor științifice și tehnice relevante, precum și de cunoștințele indigene și locale.

               5.
                     În cadrul Programului comun de cercetare științifică și monitorizare, părțile adoptă, în termen de doi ani de la intrarea în vigoare a prezentului acord, un protocol de partajare a datelor și partajează datele relevante, direct sau prin intermediul organizațiilor, organismelor și programelor științifice și tehnice relevante, în conformitate cu protocolul menționat.

               6.
                     Părțile organizează reuniuni științifice comune, în persoană sau în alt mod, cel puțin la fiecare doi ani și cu cel puțin două luni înaintea reuniunilor părților care au loc în temeiul articolului 5, pentru a prezenta rezultatele cercetărilor lor, a examina cele mai fiabile informații științifice disponibile și a oferi în timp util consultanță științifică pentru reuniunile părților.  Părțile adoptă, în termen de doi ani de la intrarea în vigoare a prezentului acord, cadrul de referință al reuniunilor științifice comune și alte proceduri pentru derularea acestora.

               Articolul 5

               Revizuire și punere în continuare în aplicare

               1.
                     Părțile se reunesc la fiecare doi ani sau mai frecvent în cazul în care decid astfel.  În cadrul reuniunilor, printre altele, părțile:

               (a)
                     examinează punerea în aplicare a prezentului acord și, după caz, analizează aspectele care țin de durata prezentului acord în conformitate cu articolul 13 alineatul (2);

               (b)
                     examinează toate informațiile științifice disponibile, obținute în cadrul Programului comun de cercetare științifică și monitorizare, al programelor științifice naționale și care provin din orice alte surse relevante, inclusiv cunoștințele indigene și locale;

               (c)
                     pe baza informațiilor științifice obținute din Programul comun de cercetare științifică și monitorizare, din programele științifice naționale și din alte surse relevante, ținând seama de considerentele relevante legate de gestionarea pescuitului și de ecosisteme, inclusiv de abordarea precaută și de posibilele impacturi adverse ale pescuitului asupra ecosistemelor, analizează, printre altele, dacă distribuția, migrația și abundența de pește în zona vizată de acord ar permite practicarea unui pescuit comercial durabil și, pe această bază, stabilesc:

               (i)
                     dacă să demareze negocieri pentru a institui una sau mai multe organizații regionale sau subregionale ori mecanisme suplimentare de gestionare a pescuitului, în scopul gestionării pescuitului în zona vizată de acord și

               (ii)
                     dacă, odată negocierile demarate în temeiul punctului (i) de mai sus și odată ce părțile au convenit cu privire la mecanismele de asigurare a durabilității stocurilor de pește, să instituie măsuri provizorii suplimentare sau diferite de conservare și gestionare cu privire la stocurile respective din zona vizată de acord;

               (d)
                     stabilesc, în termen de trei ani de la intrarea în vigoare a prezentului acord, măsuri de conservare și gestionare pentru pescuitul experimental în zona vizată de acord.  Părțile pot modifica aceste măsuri periodic.  Aceste măsuri prevăd, printre altele, următoarele:

               (i)
                     pescuitul experimental nu subminează obiectivul prezentului acord;

               (ii)
                     pescuitul experimental este limitat ca durată, sferă de aplicare și amploare în scopul reducerii la minimum a impacturilor asupra stocurilor de pește și asupra ecosistemelor și face obiectul cerințelor standard stabilite în protocolul privind partajarea datelor adoptat în conformitate cu articolul 4 alineatul (5);

               (iii)
                     o parte poate autoriza pescuitul experimental numai pe baza unor cercetări științifice solide și atunci când acesta este în concordanță cu Programul comun de cercetare științifică și monitorizare și cu propriul (propriile) program(e) științific(e) național(e);

               (iv)
                     o parte poate autoriza pescuitul experimental numai după ce a notificat celelalte părți cu privire la planurile sale legate de acest tip de pescuit și a oferit acestora posibilitatea formulării de observații cu privire la planurile respective;

               (v)
                     o parte trebuie să monitorizeze în mod adecvat orice activitate de pescuit experimental pe care a autorizat-o și să raporteze rezultatele acestei activități celorlalte părți.

               2.
                     Pentru a promova punerea în aplicare a prezentului acord, inclusiv în ceea ce privește Programul comun de cercetare științifică și monitorizare și celelalte activități desfășurate în temeiul articolului 4, părțile pot forma comitete sau organisme similare în cadrul cărora pot participa reprezentanți ai comunităților arctice, inclusiv ai populațiilor indigene arctice.

               Articolul 6

               Adoptarea deciziilor

               1.
                     Deciziile părților privind chestiunile de procedură sunt adoptate de o majoritate a părților care votează pentru sau împotrivă.

               2.
                     Deciziile părților privind chestiunile de fond sunt adoptate prin consens.  În scopul prezentului acord, prin «consens» se înțelege absența oricărei obiecții formale la momentul adoptării deciziei.

               3.
                     O chestiune poate fi considerată de fond dacă oricare dintre părți o consideră ca fiind de fond.

               Articolul 7

               Soluționarea litigiilor

               Dispozițiile privind soluționarea litigiilor enunțate în partea VIII din Acordul din 1995 se aplică mutatis mutandis oricărui litigiu între părți în ceea ce privește interpretarea sau punerea în aplicare a prezentului acord, indiferent dacă sunt sau nu părți la Acordul din 1995.

               Articolul 8

               Alte entități decât părțile

               1.
                     Părțile încurajează entitățile care nu sunt parte la prezentul acord să ia măsuri în conformitate cu dispozițiile prezentului acord.

               2.
                     Părțile iau măsuri, în conformitate cu dreptul internațional, pentru a descuraja navele care au dreptul să arboreze pavilioanele țărilor terțe să desfășoare activități care afectează punerea în aplicare eficientă a prezentului acord.

               Articolul 9

               Semnătura

               1.
                     Prezentul acord este deschis pentru semnare de către Canada, Republica Populară Chineză, Regatul Danemarcei în ceea ce privește Insulele Feroe și Groenlanda, Islanda, Japonia, Republica Coreea, Regatul Norvegiei, Federația Rusă, Statele Unite ale Americii și Uniunea Europeană la [locul] începând cu [data] și rămâne deschis pentru semnare pe o perioadă de 12 luni de la data menționată.

               2.
                     Pentru părțile semnatare ale prezentului acord, prezentul acord rămâne deschis pentru ratificare, acceptare sau aprobare în orice moment.

               Articolul 10

               Aderare

               1.
                     Pentru statele menționate la articolul 9 punctul 1, care nu au semnat prezentul acord, cât și pentru Uniunea Europeană în cazul în care nu a semnat prezentul acord, prezentul acord rămâne deschis pentru aderare la acesta în orice moment.

               2.
                     După intrarea în vigoare a prezentului acord, părțile pot invita alte state cu un interes real să adere la prezentul acord.

               Articolul 11

               Intrare în vigoare

               1.
                     Prezentul acord intră în vigoare la 30 de zile de la data primirii de către depozitar a instrumentelor de ratificare, acceptare sau aprobare sau de aderare la prezentul acord de ale statelor respective și ale Uniunii Europeană enumerate la articolul 9, punctul 1.

               2.
                     După intrarea sa în vigoare, prezentul acord intră în vigoare pentru fiecare stat membru invitat să adere în temeiul articolului 10 alineatul (2), care a depus un instrument de aderare, în termen de 30 de zile de la data depunerii instrumentului respectiv.

               Articolul 12

               Retragere

               O parte poate să se retragă din prezentul acord în orice moment, transmițând o notificare scrisă de denunțare adresată depozitarului prin canale diplomatice, precizând data efectivă a retragerii sale, care este la cel puțin șase luni de la data notificării.  Retragerea din prezentul acord nu afectează aplicarea acestuia în rândul părților rămase și nici datoria părții care se retrage de a îndeplini orice obligație enunțată în prezentul acord pe care ar trebui de altfel să o respecte în temeiul dreptului internațional, independent de prezentul acord.

               Articolul 13

               Durata prezentului acord

               1.
                     Prezentul acord rămâne în vigoare pentru o perioadă inițială de 16 ani după intrarea sa în vigoare.

               2.
                     După expirarea perioadei inițiale prevăzute la alineatul (1) de mai sus, prezentul acord rămâne în vigoare pe o perioadă (perioade) de prelungire succesivă (succesive) de cinci ani, cu excepția cazului în care oricare dintre părți:

               (a)
                     prezintă o obiecție formală cu privire la prelungirea prezentului acord în cadrul ultimei reuniuni a părților care are loc anterior expirării perioadei inițiale sau a oricărei perioade de prelungire ulterioare sau

               (b)
                     trimite depozitarului, în scris, o obiecție formală cu privire la prelungire, cu cel mult șase luni înaintea expirării perioadei respective.

               3.
                     Părțile prevăd o tranziție efectivă între prezentul acord și orice nou acord potențial care instituie o organizație regională sau subregională ori un mecanism suplimentar de gestionare a pescuitului pentru gestionarea pescuitului în zona vizată de acord, astfel încât sănătatea ecosistemelor marine să fie protejată, iar conservarea și exploatarea durabilă a stocurilor de pește din zona vizată de acord să fie asigurate.

               Articolul 14

               Relația cu alte acorduri

               1.
                     Părțile recunosc faptul că au și vor continua să aibă obligații în temeiul dispozițiilor relevante din dreptul internațional, inclusiv al celor reflectate în convenție și în Acordul din 1995, și recunosc importanța continuării cooperării în scopul îndeplinirii obligațiilor respective chiar și în cazul în care prezentul acord expiră sau este reziliat în absența unui acord care să instituie o organizație regională sau subregională ori un sau mecanism suplimentar de gestionare a pescuitului pentru gestionarea pescuitului în zona vizată de acord.

               2.
                     Nicio dispoziție din prezentul acord nu aduce atingere pozițiilor oricărei părți cu privire la drepturile și obligațiile sale în temeiul acordurilor internaționale și pozițiilor sale cu privire la orice chestiune legată de dreptul mării, inclusiv oricărei poziții legate de exercitarea drepturilor și jurisdicției în Oceanul Arctic.

               3.
                     Nicio dispoziție din prezentul acord nu aduce atingere drepturilor, jurisdicției și îndatoririlor oricărei părți în temeiul dispozițiilor relevante ale dreptului internațional, astfel cum sunt reflectate în convenție sau în Acordul din 1995, inclusiv dreptului de a propune începerea negocierilor privind instituirea uneia sau mai multor organizații regionale sau subregionale ori mecanisme suplimentare de gestionare a pescuitului pentru zona vizată de acord.

               4.
                     Prezentul acord nu modifică drepturile și obligațiile părților care decurg din alte acorduri compatibile cu acesta și care nu aduc atingere exercitării de către celelalte părți a drepturilor lor sau îndeplinirii obligațiilor care le revin în temeiul prezentului acord.  Prezentul acord nu subminează și nu intră în conflict cu rolul și mandantul oricărui mecanism internațional referitore la gestionarea pescuitului.

               Articolul 15

               Depozitar

               1.
                     Guvernul Canadei este depozitarul prezentului acord.

               2.
                     Instrumentele de ratificare, acceptare, aprobare sau aderare se depun la depozitar.

               3.
                     Depozitarul informează toți semnatarii și toate părțile cu privire la depunerea tuturor instrumentelor de ratificare, acceptare, aprobare sau aderare și îndeplinește orice alte funcții, astfel cum sunt prevăzute în Convenția de la Viena din 1969 privind dreptul tratatelor.

               Adoptat la _________________________, la data ____________ 201X, într-un singur exemplar original, în limba chineză, engleză, franceză și rusă, fiecare text fiind în egală măsură autentic.